**ОТЧЕТ ЗА ДЕЙНОСТА НА НЧ „ХРИСТО БОТЕВ -1927 г.“ С.ДРАГАНОВЕЦ, ОБЩИНА ТЪРГОВИЩЕ ЗА ПЕРИОДА 2020 г.**

 Читалището в село Драгановец е играло и винаги ще играе много важна роля за културния живот на всички жители. То обхваща в своята дейност всички етнически общности. Разполага с модерна, напълно обновена библиотека, която предоставя на своите читатели художествена, научна и научно-популярна литература, самостоятелно обособена интернет зала с четири компютърни конфигурации и принтер, осигурени по програма „Глобални библиотеки - България” и помещение за читалищна дейност. Читалището винаги е било и ще бъде един от притегателните центрове за учениците и младежите в селото. Цялостната му дейност е насочена към популяризирането на културните и историческите забележителности – гордост на нашето населено място. Една от тях е подредената постоянна етнографска експозиция с предмети, илюстриращи драгановския бит и култура. В читалището се развива активна творческа дейност. Поддържат се Женска певческа група за местен фолклор и Детска фолклорна група „Герловски славейчета”. Запазването и популяризирането на местния бит и фолклор са предпоставка за една пълноценна и народополезна дейност на читалището.

Основните цели в неговата работата през отчетния период бяха: Библиотеката да работи за задоволяване на читателските интереси и културно - просветната работа в читалището; запазване на обичаите и традициите на общността; превръщане на читалището в мултикултурно и социално средище; поддържане на добри партньорства с колективите на училището и детската градина в селото.

Традиция за читалището в с. Драгановец е отбелязването на народните обичаи и празници Сурваки, Бабин ден, Трифон Зарезан, Баба Марта, Първа пролет, Великден, Гергьовден, Лазаровден, Коледа, Нова година, Шекер и Курбан байрам; исторически и други празници - 3-ти март, 8-ми март, 19-ти февруари, 6 и 22 септември. На 1 юни отбелязваме Деня на детето с литературна програма, рисунки на асфалт и спортни състезания. С участието на ученици от основното училище в селото бяха организирани и проведени литературни вечери, рецитали и изложби, посветени на писателите Христо Ботев, Христо Смирненски, Любен Каравелов, Иван Вазов, Петко Рачев Славейков и др. Отбелязани бяха световни и международни дни – Ден на Европа, Международен ден на детската книга и изкуствата за деца, Ден на усмивката и др. с поредица от изложби. По повод Деня на Земята с ученици от училището засадихме дръвчета около читалището.

На пропагандирането на книгата и четенето бяха посветени - Национална седмица на четенето, Маратон на четенето, детски утра, колективно четене с най-малките читатели, учениците и пенсионерите в селото.

Ежегодно поддържаме Паметника на героите загинали за родината в селото и Базиликата.

През годините доброволци от селото се включиха в кампанията „Да изчистим България за един ден” - почистване на историческите паметници и Базиликата, обслужване с книги по домовете на две деца - незрящо и в инвалидна количка; осигуряване на присъствието им на различни прояви на читалището, организиране на дарителска кампания за социално бедните хора в селото. В дейността на читалището са застъпени и спортни занимания, игри и забавления както за малките, така и за големите жители на селото. През ваканцията за децата от селото бяха организирани колективни четения на литературни творби, прожекции на детски анимационни филми, рисуване и апликиране в читалнята на библиотеката, оцветяване и други забавни занимания, спортни състезания с колела, скачане на въже и други. Взехме участие и в организирания от Общински читалищен съюз, футболен турнир в Търговище, където заехме второ място.

За съжаление читалището не разполага с земеделска земя.

Благодарение на всички жители на селото, които с готовност и ентусиазъм участват в дейностите на читалището се издига авторитета и просперитета на тази уникална и единствена в света институция – читалището, за да бъде жив огъня на духовността и културата, чието средище е нашето читалище. Нека съхраняваме и предаваме на поколенията тази духовност и стремежа ни за опазване на нашите културни ценности и идентичност и традиции.

 ПРЕДСЕДАТЕЛ:………… ИЗГОТВИЛ:……...

 Адем Адемов Фатме Ахмедова